Document ID: 32010R0033

KOMMISSIONENS FORORDNING (EU) Nr. 33/2010
af 12. januar 2010
om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
ud fra følgende betragtninger:
(1)
Ved tariferingen af fodtøj med overdel af to eller flere materialer, jf. bestemmelse 4, litra a), sammenholdt med supplerende bestemmelse 1 til kapitel 64 i den kombinerede nomenklatur, der er knyttet som bilag til forordning (EØF) nr. 2658/87, bør andet punktum af supplerende bestemmelse 1 til kapitel 64 tydeliggøres, idet det anføres, hvordan det skal kontrolleres, om de pågældende materialer har karakteristika som overdel.
(2)
Den Europæiske Unions Domstol har i sin afgørelse i sag C-165/07, Skatteministeriet mod Ecco Sko A/S (2), indført en »gangprøve« med henblik på en sådan kontrol. Ved prøven skal det kontrolleres, om materialerne i overdelen støtter foden tilstrækkeligt til, at brugeren kan gå med fodtøjet.
(3)
Det bør derfor specificeres i den supplerende bestemmelse 1 til kapitel 64, at materialer, der skal have karakteristika som overdel, skal støtte foden tilstrækkeligt til, at brugeren kan gå med fodtøjet.
(4)
Domstolen fastlægger ikke i sin afgørelse, om »gangprøven« skal foretages med eller uden spændestropperne. Domstolen overlader det til den forelæggende nationale ret at foretage de nødvendige undersøgelser. Det forhold, at det afhænger af, på hvilken måde læderet fjernes, om spændestropperne fjernes eller ej, kan føre til divergerende fortolkninger af afgørelsen.
(5)
Med henblik på en ensartet fortolkning, hvad fastgørelsesanordningerne angår, er det nødvendigt at specificere i supplerende bestemmelse 1 til kapitel 64, at fastgørelsesanordninger skal forblive på fodtøjet under prøven. Ellers vil gangprøven for fodtøj, der f.eks. kræver snørebånd for at kunne bruges, mislykkes med ethvert materiale, fordi brugeren ikke kan gå med fodtøjet uden fastgørelsesanordning.
(6)
Forordning (EØF) nr. 2658/87 bør derfor ændres.
(7)
Foranstaltningerne i denne forordning er i overensstemmelse med udtalelse fra Toldkodeksudvalget -
VEDTAGET FØLGENDE FORORDNING:
Artikel 1
I supplerende bestemmelse 1 til kapitel 64 i den kombinerede nomenklatur, der er knyttet som bilag til forordning (EØF) nr. 2658/87, affattes stk. 1, andet punktum, således:
»Efter fjernelse af forstærkningerne skal det synlige materiale have karakteristika som overdel og ikke som for, og det skal støtte foden tilstrækkeligt til, at brugeren kan gå med fodtøjet med de oprindelige lukkemekanismer på plads.«
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. januar 2010.

Labels: 3
1